Schlosser Imre

Schlosser Imre (Budapest, 1889. október 11. – Budapest XII., 1959. július 18.) magyar válogatott labdarúgó, edző, játékvezető. Korának egyik legnagyobb futballcsillaga, a magyar labdarúgás első Európa-szerte elismert klasszisa. 13-szoros magyar bajnok és 7-szeres bajnoki gólkirály. Mindkettő a mai napig magyar csúcs. Legendásan görbe lábú játékos volt. Népszerűségére jellemző, hogy játéka sok fiatalnak szolgált mintául és indított el a labdarúgás felé. Fritz Alajos, az FTC kapusa a sógora volt. Fia Solymosi Norbert, labdarúgókapus és válogatott kosárlabdázó volt. Életében 747 mérkőzésen lépett pályára, és 1017 gólt szerzett, mérkőzésenkénti gólátlaga 1,36 volt.

Családja 

1889. október 11-én született Budapesten Schlosser János (1860–1942) és Kettner Mária gyermekeként. Két bátyja volt, János (1881–1943) és József, illetve egy húga, Irma. Bátyjai az FTC tagjai voltak. 1912-ben vette feleségül Fritz Erzsébetet, Elzát, aki csapattartása, Fritz Alajos húga volt. Két fiuk született, Imre és Norbert. Az 1930-as évek végén családnevét Solymosira változtatta. Kisebbik fia, Solymosi Norbert (1920–1980) labdarúgókapus és válogatott kosárlabdázó volt.

Pályafutása

A Ferencvárosban 
Schlosser mindkét bátyja az FTC tagja volt és ők hívták fel Malaky Mihály figyelmét testvérükre, aki 1905-ben szerződtette őt. Az első csapatban 17 évesen mutatkozott be 1906. február 25-én a Postás ellen (0-1), de játéka még nem volt megfelelő, ezért 3 hónapra visszakerült a második csapatba erősödni. Ősztől már ismét az első csapatban szerepelt és már a tehetségének megfelelő játékot mutatott, így hamarosan stabil csapattaggá vált. Schlosser 1915-ig nyolc idényt játszott a Fradiban, ebből hatszor bajnokok lettek, illetve zsinórban hatszor gólkirály lett. Miután a vezetőseggel összekülönbözött, a nagy rivális MTK-hoz szerződött.

Az MTK-ban 
1916 őszén, az I. világháború idején, két nem hivatalos bajnokság után ismét újraindult a nemzeti bajnokság. Schlosser hat szezonban játszott a Hungária körúton és mindannyiszor bajnokok lettek, a legelső idényben hetedszer is gólkirály lett.

Külföldön 
1922-ben profi tréner lett. Először a Magyar Atlétikai Klub (MAK) szerződtette, majd 1923–1924-ben a svéd FC Kamraterna (Norrköping) csapatánál vállalt edzői állást. Ezt követően egy idényt a lengyel Wisla Kraków-nál trénerkedett, szerény eredményekkel. 1925-1926-ban a bécsi Wiener AC játékos-edzője lett.

Ismét a Ferencvárosban 
1926 őszén visszatért az Üllői útra és bajnokcsapat tagjaként búcsúzott a válogatottól. Ezt követően 1927-ben a Budai 33-akhoz igazolt, majd 1928-ban a Pesterzsébet II. ligában szereplő játékosa lett. 1928-ban jelentette be visszavonulását, ebből az alkalomból 1928. júniusban jutalomjátékot szerveztek számára, amelyen a II. Liga csapatával legyőzték az I. Liga csapatát. Visszavonulása után különböző csapatokban néhány mérkőzés erejéig többször visszatért, például 1932-ben a II. ligás Budafok trénereként néhány mérkőzésen a csapatban is játszott.

Labdarúgó-játékvezetőként („szövetségi bíróként”) első mérkőzését 1930. augusztus 27-én vezette, amely Hajdu Andor jutalomjátéka volt a II. liga válogatottja és a Ferencváros csapatai között.

A válogatottban 
1906 őszén, 17 évesen lett a válogatott tagja. Az akkori szövetségi kapitány, Hajós Alfréd hívta meg a keretbe.
1927-ig 68 alkalommal szerepelt a nemzeti tizenegyben és 58 gólt szerzett. Szintén rekord, hogy válogatott pályafutása 21 évet ölel fel.

1955. október 16-án a 100. magyar-osztrák mérkőzésen az ő vezetésével vonultak ki a csapatok, és a kezdőrúgást is ő végezte el a Népstadionban, 104 000 néző előtt.

Sikerei, díjai 

 Magyar bajnok: 13 alkalommal
 Ferencváros (7): 1906–07, 1908–09, 1909–10, 1910–11, 1911–12, 1912–13, 1926–27
 MTK (6): 1916–17, 1917–18, 1918–19, 1919–20, 1920–21, 1921–22
 Magyar kupa-győztes: 2 alkalommal
 Ferencváros: 1913, 1927
 Auguszta Serleg-győztes: 1914
 Challenge kupa-győztes: 1909
 Ezüstlabda-győztes: 1906, 1908, 1909
 Magyar bajnoki gólkirály: 7 alkalommal
 Ferencváros (6):
 1908-1909: 30 gól/15 mérkőzés=2,0-s átlag
 1909-1910: 18 gól/16 mérkőzés=1,125-ös átlag
 1910-1911: 38 gól/18 mérkőzés=2,11-es átlag
 1911-1912: 34 gól/17 mérkőzés=2,0-s átlag
 1912-1913: 33 gól/16 mérkőzés=2,06-os átlag
 1913-1914: 21 gól/13 mérkőzés=1,615-ös átlag
 MTK (1):
 1916-1917: 38 gól/16 mérkőzés=2,375-ös átlag! Magyar bajnoki csúcs
 A stockholmi olimpia résztvevője. A vigaszág győztese (5. hely)
 Az év labdarúgója: 1911/1912
 Az FTC örökös bajnoka: 1974
 Európai gólkirály: 1911, 1912, 1913, 1914

Személyes rekordok 
 13-szoros magyar bajnok
 7-szeres bajnoki gólkirály
 1906 és 1927 között 21 éven át tagja a magyar válogatottnak
 A világ 6. legjobb elsőosztályú bajnoki góllövője (318 elsőosztályú bajnoki mérkőzésén 417 gólt szerzett)

Statisztika

Mérkőzései a válogatottban

Kötetei 
A modern futball. Rex "Slózi" portréjával; Athenaeum, Bp., 1925 (Az Athenaeum sportkönyvtára 1. Futballsorozat)
Schlosser Imre és a magyar futball 35 esztendeje. A 75-szörös magyar válogatott játékos visszaemlékezései; Fővárosi Irodalmi Vállalat, Bp., 1934
Fél évszázad a futballpályán. 1906–1956; sajtó alá rend. Szücs László, ill. Sajdik Ferenc; Sport, Bp., 1957

Jegyzetek

Források 

 

 Major János - Nagy Béla - Szücs László: Fradi labdarúgó-szakosztály története (Sportpropaganda, 1972)
 Nagy Béla: Fradi Futballkrónika (Budapest, 1974)

Schlosser Imre: Fél évszázad a futballpályán: 1906–1956; 2. jav. kiad.; Sport, Bp., 1958

További információk 
 125 éve született Schlosser Imre
 125 éve született az első magyar sztárcsatár
 16 meccs, 38 gól, nem volt nála eredményesebb magyar csatár
 Schlosser Imre: A modern futball. Rex "Slózi" portréjával; Athenaeum, Bp., 1925 (Az Athenaeum sportkönyvtára 1. Futballsorozat)
 Fekete Pál: Orth és társai... Orth György, Schlosser Imre, Zsák Károly; Sport, Bp., 1963 (Színes sportkönyvtár)

1889-ben született személyek
1959-ben elhunyt személyek
Budapesten született személyek
Magyar labdarúgók
Labdarúgócsatárok
A Ferencváros labdarúgói
Az MTK labdarúgói
A Wiener AC labdarúgói
A 33 FC labdarúgói
A Wisła Kraków vezetőedzői
Magyar bajnoki gólkirályok
Az év magyar labdarúgói
Magyar olimpikonok
Az 1912. évi nyári olimpiai játékok labdarúgói
Magyar labdarúgóedzők
Magyar bajnok labdarúgók
Családi nevüket magyarosított személyek